A Bizottság 2334/98/EK rendelete

(1998. október 29.)

a baromfihús tekintetében a 3665/87/EGK, a 3719/88/EGK és az 1372/95/EK rendeletektől eltérő különleges rendelkezések meghatározásáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2916/95/EK bizottsági rendelettel [1] módosított, a baromfihús piacának közös szervezéséről szóló, 1975. október 29-i 2777/75/EGK tanácsi rendeletre [2] és különösen annak 8. cikke (12) bekezdésére és 15. cikkére,

mivel a legutóbb a 2026/83/EGK rendelettel [3] módosított 565/80/EGK tanácsi rendelet [4] a mezőgazdasági termékekre vonatkozóan meghatározza az export-visszatérítések kérelmezési rendszerének általános szabályait;

mivel a legutóbb a 604/98/EK rendelettel módosított [5] 3665/87/EGK bizottsági rendelet [6] a mezőgazdasági termékekre vonatkozóan meghatározza az export-visszatérítések kérelmezési rendszerének közös részletes szabályait;

mivel a legutóbb az 1044/98/EK rendelettel módosított [7] 3719/88/EGK bizottsági rendelet [8] meghatározza a mezőgazdasági termékek behozatali és kiviteli engedélyei és előlegrögzítő tanúsítások kérelmezési rendszerének közös részletes szabályait;

mivel a legutóbb az 1009/98/EK rendelettel [9] módosított 1372/95/EK bizottsági rendelet [10] meghatározza a baromfi-ágazatban a kiviteli engedélyek rendszere részletes szabályainak végrehajtását;

mivel az oroszországi piacon 1998 augusztusának második felétől keletkezett problémák súlyosan sértették az exportőrök gazdasági érdekeit és mivel az így létrejött helyzet kedvezőtlenül befolyásolta az 565/80/EGK, a 3665/87/EGK és a 3719/88/EGK rendeletekben meghatározott exportlehetőségeket;

mivel ennek megfelelően külön intézkedések meghozatalával és a rendeletekben a visszatérítésekre érvényben lévő meghatározott határidők meghosszabbításával szükséges korlátozni az ilyen káros következményeket úgy, hogy a fentiekben említett körülmények miatt el nem végzett exportműveleteket szabályozni lehessen;

mivel csak azok a piaci szereplők élvezhetik a rendeletektől való eltérés előnyét, akik bizonyítani tudják, különösen a legutóbb a 3235/94/EK rendelettel [11] módosított 4045/89/EGK tanácsi rendelet [12] 1. cikke (2) bekezdésében szabályozott dokumentumok alapján, hogy az engedélyeket Oroszországba irányuló exportok céljából kérték;

mivel a fejleményekre való tekintettel ennek a rendeletnek haladéktalanul hatályba kell lépnie és 1998. augusztus 1-jétől kell alkalmazni;

mivel az e rendeletben foglalt intézkedések összhangban vannak a Baromfihús- és Tojáspiaci Irányítóbizottság véleményével,

ELFOGADTA EZT A RENDELETET:

1. cikk

(1) Ez a rendelet a 2777/75/EGK rendelet 1. cikke (1) bekezdésében felsorolt olyan termékekre alkalmazandó, amelyekre a kiviteli engedélyeket az 1372/95/EK rendeletnek megfelelően adták ki, feltüntetve a 7. rovatban az "Oroszország" utalást, vagy egy másik, Oroszországgal azonos visszatérítési zónába tartozó országot, amint a 1516/98/EK bizottsági rendeletének [13] melléklete ezt meghatározza.

(2) Az utóbbi esetben ezt a rendeletet csak akkor kell alkalmazni, ha a piaci szereplő a kibocsátó szerv által elfogadott módon tudja bizonyítani, hogy az engedélyt Oroszországba irányuló export céljából kérelmezték.

A kibocsátó szerv értékelését különösen a 4045/89/EGK rendelet 1. cikke (2) bekezdésében szereplő kereskedelmi dokumentumokra kell alapozni.

2. cikk

A jogosult kérelmére az 1372/95/EK rendeletnek megfelelően kibocsátott és 1998. augusztus 29-ét megelőzően kérelmezett kiviteli engedélyek érvényességét, azok kivételével, amelyek érvényessége 1998. augusztus 1. előtt lejárt, 60 nappal meg kell hosszabbítani.

3. cikk

A 3665/87/EGK rendelet 23. cikke (1) bekezdésében, illetve 33. cikke (1) bekezdésének második albekezdésében szereplő 15 %-os és 20 %-os emeléseket nem kell alkalmazni az 1998. augusztus 29-ét megelőzően kérelmezett engedélyek védelme alatt megvalósított exportokra, feltéve hogy a harmadik országban történő fogyasztásra bocsátásra vonatkozó vámeljárásokat ezután az időpont után fejezték be.

4. cikk

Az exportőr kérelmére, és azoknak a termékeknek a vonatkozásában, amelyekre az export vámeljárások 1998. augusztus 29. előtt befejeződtek, vagy amelyeket ez előtt az időpont előtt az 565/80/EGK rendelet 4. és 5. cikkében meghatározott rendelkezések bármelyike alá rendelték, a 3719/88/EGK rendelet 30. cikke (1) bekezdése b) pontjának i. alpontjában és a 3665/87/EGK rendelet 4. cikke (1) bekezdésében és 32. cikke (1) bekezdésében meghatározott 60 napos határidőt 150 napra kell meghosszabbítani.

5. cikk

Minden csütörtökön a tagállamok értesítik a Bizottságot azoknak a termékeknek a mennyiségéről, amelyekre az előbbiekben említett intézkedések bármelyike a megelőző héten kiterjedt.

6. cikk

Ez a rendelet az Európai Közösségek Hivatalos Lapjában való kihirdetését követő napon lép hatályba.

Ezt a rendeletet 1998. augusztus 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1998. október 29-én.

a Bizottság részéről

Franz Fischler

a Bizottság tagja

[1] HL L 305., 1995.12.29., 49. o.

[2] HL L 282., 1975.11.1., 77. o.

[3] HL L 199., 1983.7.22., 12. o.

[4] HL L 62., 1980.3.7., 5. o.

[5] HL L 80., 1998.3.18., 19. o.

[6] HL L 351., 1987.12.14., 1. o.

[7] HL L 149., 1998.5.20., 11. o.

[8] HL L 331., 1988.12.2.,1. o.

[9] HL L 145., 1998.5.15., 8. o.

[10] HL L 133., 1995.6.17., 26. o.

[11] HL L 338., 1994.12.28., 16. o.

[12] HL L 388., 1989.12.30., 18. o.

[13] HL L 200., 1998.7.16., 26. o.

--------------------------------------------------